6.12.2022
SL
Uradni list Evropske unije
C 465/31 torek 3. maja 2022
59. je seznanjen, da je v poročilu Skupnega raziskovalnega središča o modeliranju okoljskih in podnebnih ambicij v kmetijskem sektorju z modelom CAPRI (8) navedeno, da je treba pri ekološkem kmetovanju in upravljanju hranil povečati produktivnost, kar je mogoče doseči s preciznim kmetovanjem, novimi digitalnimi tehnologijami in drugimi inovativnimi tehnikami;
60. ugotavlja, da lahko inovativna digitalna orodja močno povečajo preglednost in sledljivost, kar je lahko v pomoč v boju proti goljufijam in nezakonitim proizvodnim metodam ter pomaga izboljšati zaupanje potrošnikov; zato spodbuja Komisijo, naj tudi prek strateških načrtov skupne kmetijske politike zagotovi večjo uporabo digitalnih tehnologij, kot sta precizno kmetovanje in blokovna veriga v ekološkem kmetijstvu; poudarja pa, da te tehnologije dopolnjujejo sistemski trajnostni pristop ekološkega kmetovanja in da je treba kmetom zagotoviti zasebnost, donosnost in neodvisnost, kar zadeva podatke;
Večji prispevek ekološkega kmetovanja k trajnostnosti
61. ponovno poudarja pomen raziskav in inovacij za trajnostnost sektorja ekološkega kmetovanja in za izpolnitev družbenih pričakovanj glede biotske raznovrstnosti, podnebnih sprememb in prilagajanja nanje, glede dobrobiti živali in učinkovite rabe virov ter pozdravlja namero Komisije, da bo v podporo tem ciljem namenila finančna sredstva iz programa Obzorje Evropa; glede tega poudarja, da so potrebne raziskave in inovacije za spodbujanje prehoda na ekološko kmetijstvo, tudi na ekološko živinorejo, zato da bi poiskali alternative nekaterim vložkom v kmetijstvu in predelavi ter s tem povečali donos in zagotovili, da bo na voljo potrebna beljakovinska krma, pa tudi vitamini in fitofarmacevtska sredstva, zlasti rešitve za biotično varstvo rastlin, gnojila in genski viri, da bi nadalje razvili trdne sisteme kmetovanja in povečali odpornost zoper sušo, škodljivce in bolezni; poziva Komisijo, naj spodbuja in podpira sodelovanje med raziskovalnimi skupnostmi, ki se ukvarjajo z ekološko in konvencionalno hrano in kmetovanjem, zlasti prek evropskega partnerstva za inovacije na področju kmetijske produktivnosti in trajnostnosti (EIP AGRI);
62. spodbuja znanstveni pristop k rodovitnosti tal in k potrebi po razvoju, sprejemanju in spodbujanju inovacij na področju novih rastlinskih virov hranil v ekološkem kmetovanju, vključno z večjim recikliranjem hranil z ustrezno predelavo in ločevanjem hranil ter, kadar je to primerno in ustrezno, z gnojilnimi proizvodi, proizvedenimi iz obnovljivih virov, kot so biomasni odpadki in živalski gnoj, zato da bi preprečili dolgoročno pomanjkanje hranil; opozarja na pomen živinskega gnoja kot organskega gnojila in spodbuja k njegovi trajnostni uporabi v kmetovalnem ciklu; poziva Komisijo, naj oceni nove reciklirane materiale, ki vsebujejo bistvena rastlinska hranila (fosfor, kalij in dušik), da bi jih v prihodnosti morda vključili na seznam vhodnih materialov v Uredbi (EU) 2018/848, v skladu z načeli ekološkega kmetovanja in ob zagotavljanju kakovosti, varnosti in zaupanja potrošnikov;
63. poziva k več raziskavam in informacijam o morebitnih koristih uporabe rastlinskih biostimulantov in sredstev za izboljšanje tal na biološki osnovi v sistemih ekološkega kmetovanja ter o tem, kako prispevajo k absorpciji hranil in boljši učinkovitosti tega modela pridelave, zato da bi omogočili njihovo širšo uporabo in pomagali zmanjšati razkorak med ekološkimi in konvencionalnimi pridelki; poudarja, da bi lahko problem neravnovesij pri hranilih v sistemih ekološkega kmetovanja začeli reševati tako, da bi spodbujali uporabo kombinacij različnih zunanjih hranil, ki bi bile prilagojene posameznim kmetijam;
64. izpostavlja, da je nujno treba razviti pridelavo ekoloških rastlinskih beljakovin in spodbujati pridelavo ekoloških stročnic v EU, tudi v krmnih sistemih, da bi zmanjšali odvisnost ekološkega sektorja od uvoza; poziva Komisijo, naj v zvezi s tem pripravi namenski strateški načrt;
65. pozdravlja prispevek ekološkega kmetovanja k zmanjševanju uporabe sintetičnih pesticidov in poziva Komisijo, naj pri pripravi nove zakonodaje o trajnostni rabi pesticidov opredeli proizvode za biotično varstvo rastlin ter poveča razpoložljivost teh rešitev in naravnih snovi, saj imajo veliko možnosti za širšo uporabo, in sicer naj to doseže z izboljšanim in pospešenim postopkom ocenjevanja in registracije;
(8)
Barreiro Hurle, J., Bogonos, M., Himics, M., Hristov, J., Perez Dominguez, I., Sahoo, A., Salputra, G., Weiss, F., Baldoni, E. in Elleby, C., Modelling environmental and climate ambition in the CAPRI model (Modeliranje okoljskih in podnebnih ambicij v kmetijskem sektorju z modelom CAPRI), EUR 30317 EN, Urad za publikacije Evropske unije, Luxembourg, 2021.